Beslutning [1]

om valg og valgprocedurer i AVS- og EU-lande

Den Blandede Parlamentariske Forsamling AVS-EU,

- forsamlet i Kigali (Rwanda) den 19.- 22. november 2007,

- der henviser til forretningsordenens artikel 17, stk. 1,

- der henviser til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet den 23. juni 2000 i Cotonou (Cotonou-aftalen) [2], som ændret i Luxembourg den 25. juni 2005 [3], og navnlig artikel 8, 17, stk. 2, 20, 31, 33, 96 og 97,

- der fremhæver, at "et politisk klima, der kan sikre freden, sikkerheden og stabiliteten, respekten for menneskerettighederne, de demokratiske principper og retsstaten samt god regeringsførelse er en integrerende del af langsigtet udvikling" (præamblen til Cotonou-aftalen),

- der fremhæver, at det i artikel 9 i AVS-EU-partnerskabsaftalen anføres, at "respekt for alle menneskerettigheder og grundlæggende frihedsrettigheder, herunder respekt for de grundlæggende sociale rettigheder, demokrati baseret på retsstaten og åben og ansvarlig regeringsførelse udgør en integrerende del af bæredygtig udvikling",

- der understreger, at parterne ifølge artikel 11 i AVS-EU-partnerskabsaftalen skal føre en "aktiv, alsidig og integreret politik for fredskonsolidering og forebyggelse og løsning af konflikter" på grundlag af princippet om ejerskab, og at dette navnlig skal tage sigte på at opbygge regional kapacitet,

- der henviser til sin beslutning om politisk dialog mellem AVS og EU (Cotonou-aftalens artikel 8), som den vedtog på sin ottende samling den 25. november 2004 i Haag,

- der henviser til sin beslutning om rehabilitering i postkonfliktsituationer i AVS-landene, som den vedtog på sin niende samling i Bamako den 21. april 2005,

- der henviser til sin beslutning om de nationale parlamenters rolle i gennemførelsen af Cotonou-partnerskabsaftalen, som den vedtog på sin 10. samling i Edinburgh den 24. november 2005,

- der henviser til sin beslutning om den regionale integrations rolle i forbindelse med fremme af fred og sikkerhed, som den vedtog på sin 11. samling i Wien den 22. juni 2006,

- der henviser til sin beslutning om AVS-EU-samarbejde omkring og deltagelse i valgprocedurerne i AVS-landene samt Den Paritetiske Forsamlings rolle (AVS-EU/2748/99/endel.),

- der henviser til Kommissionens meddelelse til Rådet og Europa-Parlamentet med titlen "EU-bistand til valghandlinger og valgovervågning" (KOM(2000) 0191),

- der henviser til Europa-Parlamentets beslutning af 25. april 2002 om Kommissionens meddelelse til Rådet og Europa-Parlamentet om, hvordan Den Europæiske Union kan medvirke til at fremme menneskerettigheder og demokratisering i tredjelande [4],

- der henviser til Europa-Parlamentets beslutning af 15. marts 2001 om EU-bistand til valghandlinger og valgovervågning [5],

- der henviser til Europa-Parlamentets beslutninger af 31. marts 2004 om nye styreformer for EU's udviklingspolitik [6] og af 6. april 2006 om bistandseffektivisering og korruption i udviklingslandene [7],

- der henviser til erklæringen om principperne for international valgobservation og adfærdskodeksen for internationale valgobservatører af 24. oktober 2005, som godkendtes af Europa-Parlamentet den 16. maj 2007,

- der henviser til FN's charter, akten om oprettelse af Den Afrikanske Union, verdenserklæringen om menneskerettigheder og alle relevante internationale og regionale retlige instrumenter,

- der henviser til det nye partnerskab for Afrikas udvikling (NEPAD), der er oprettet som en mekanisme til gennemgang af de afrikanske regeringers resultater i alle sektorer gennem den afrikanske peer review-mekanisme (APRM),

- der henviser til FN og andre internationale retlige instrumenter, der opfordrer til forsætlige, umiddelbare og bæredygtige mekanismer for positiv særbehandling med henblik på at genoprette den ubalance, som historie, tradition og sædvane har skabt, der udelukker kvinder fra at deltage i det offentlige rum,

- der henviser til artikel 21.3 i verdenserklæringen om menneskerettigheder samt til OSCE-principperne, der vedtoges i København i 1990,

- der henviser til Den Europæiske Unions charter om grundlæggende rettigheder, som proklameredes under Det Europæiske Råd i Nice den 7. december 2000,

- der henviser til forslag til Rådets forordning om oprettelse af Den Europæiske Unions Agentur for Grundlæggende Rettigheder,

- der henviser til alle aftaler mellem Den Europæiske Union og tredjelande,

- der henviser til betænkning fra Udvalget om Politiske Anliggender (AVS-EU/100.123/07/endel.),

A. der henviser til, at udvikling og befæstelse af demokratiet og retsstaten samt overholdelse af menneskerettighederne og de grundlæggende frihedsrettigheder udgør globale mål under den fælles udenrigs- og sikkerhedspolitik (FUSP) og er en integreret del af EU's eksterne politik,

B. der henviser til, at tiltag med henblik på at fremme respekten for menneskerettigheder og demokrati som grundlæggende mål i EU's udenrigspolitik vil slå fejl, hvis de iboende principper ikke prioriteres tilstrækkeligt højt med hensyn til sikkerhedsrelaterede, økonomiske og politiske interesser,

C. der henviser til, at fattigdomsbekæmpelse, som udgør det vigtigste mål i Unionens udviklingspolitik, forudsætter, at der forefindes et reelt deltagelsesdemokrati og ansvarlige ikkekorrupte regeringer,

D. der henviser til, at Den Blandede Parlamentariske Forsamling, som repræsenterer AVS- og EU-landenes befolkninger, er et vigtigt element i AVS-EU-forbindelserne og kan yde et vigtigt bidrag med hensyn til at uddybe den politiske dimension i det fremtidige AVS-EU-samarbejde,

E. der henviser til, at Cotonou-aftalen giver Den Blandede Parlamentariske Forsamling AVS-EU mandat til at fremme de demokratiske processer gennem dialog og samråd,

F. der henviser til, at Den Blandede Parlamentariske Forsamling AVS-EU er et unikt forum for dialog mellem parlamentarikere fra AVS og EU, især hvad angår spørgsmål om menneskerettigheder og demokrati,

G. der henviser til, at demokrati på det politiske niveau indebærer langt mere end blot periodisk afgivelse af en stemme og dækker hele processen med borgernes deltagelse i beslutningsprocessen,

H. der henviser til, at borgernes ret til at deltage i styringen af offentlige anliggender kan opnås gennem en lang række demokratiske politiske mekanismer,

I. der betoner, at det er nødvendigt at øge mulighederne i udviklingslandenes parlamenter, for at de på effektiv måde kan udøve deres beføjelser til kontrol af den udøvende magt og deres kompetence som budgetmyndighed,

J. der anerkender, at deltagelse af ikke-statslige aktører og af civilsamfundet er afgørende for demokratiets funktion, og anerkender den rolle, som kirker og religiøse samfund eller organisationer, traditionelle samfundsledere og civilsamfundet i form af nationale ngo'er og fora kan spille i forbindelse med at fremme fred eller mægle ved at skabe muligheder for at drøfte og bilægge uenigheder,

K. der henviser til, at mediefriheden er et af de vigtigste aspekter i demokratiske valg, eftersom borgerne bør være berettigede til at blive informeret om forskellige politiske synspunkter, hvilket betyder, at alle demokratiske politiske kræfter og valgkandidater bør have fri adgang til medierne,

L. der henviser til, at enhver borger ifølge verdenserklæringen om menneskerettigheder har ret til frit at vælge repræsentanter ved hemmelige, periodiske, ægte, almindelig og lige valg, der er et væsentligt led i demokratiet og retsstaten, som Den Europæiske Union og AVS-landene har tilsluttet sig gennem deres forskellige retlige forpligtelser,

M. der henviser til, at Den Europæiske Union bør spille en vigtig rolle i forbindelse med at støtte AVS-landene, opretholde menneskerettigheder og demokrati, opfordre til fremme af disse rettigheder gennem eksterne aktiviteter og hurtig og effektiv reaktion i tilfælde af alvorlige og vedvarende overtrædelser af menneskerettighederne,

N. der henviser til, at ligestilling mellem kønnene og kvinders deltagelse i beslutningsprocessen, det være sig både i den lovgivende og i den udøvende fase, er afgørende elementer for god regeringsførelse,

O. der henviser til, at menneskerettighedernes universalitet, individualitet og udelelighed bør garanteres og fremmes, hvilket ikke kun gælder de borgerlige og politiske rettigheder, men også de økonomiske, sociale og kulturelle ditto,

P. der henviser til, at politisk pluralisme, ytringsfrihed, lige adgang til medierne under valgkampen, hemmelige valg og respekt for kandidaternes grundlæggende rettigheder er vigtige elementer i demokratiske, frie og lige valg,

Q. der anerkender, at valghandlingen er afgørende i forbindelse med at fastslå, i hvilket omfang hovedprincipperne for politisk pluralisme respekteres, hvilket betyder, at landene skal tilrettelægge valg i overensstemmelse med internationalt og regionalt anerkendte standarder,

R. der henviser til, at valgobservation og valgbistand er nøgleelementer i EU's globale strategi vedrørende respekt for menneskerettighederne, styrkelse af demokratiet og retsstatsprincippet samt fremme af udvikling i forbindelserne med udviklingslandene,

S. der henviser til, at fremme af demokratiet gennem valghandlingen skal baseres på tidligere observationer af det politiske miljø i det pågældende land, og at kontrollen af valgene skal være en del af en løbende proces med observationer og støtte til demokratiseringen,

T. der henviser til, at kontrollen af valg, især ved demokratisk valgte medlemmer af parlamentet, er afgørende for at styrke legitimiteten af valghandlingen, øge offentlighedens tillid til valgene, undgå valgsvindel, forbedre beskyttelsen af menneskerettighederne og bidrage til konfliktløsning,

U. der henviser til, at lige sammensatte AVS-EU-valgobservationsdelegationer og -missioner kan yde et vigtigt bidrag til at afhjælpe kritiske situationer i de pågældende lande,

V. der henviser til, at Europa-Parlamentet bør påtage sig en fremtrædende rolle i EU's kontrol af valgene i lyset af dets demokratiske legitimitet og specifikke ekspertise, og at dette øger sådanne missioners politiske profil,

W. der er dybt bekymret over, at mange ustabile AVS-lande, som befinder sig i en overgangsfase fra konflikt til demokrati med begrænset institutionel kapacitet til at afholde frie, lige og sikre valg, let på ny kan havne i konflikt, hvis de ikke støttes af fredsbevarende styrker under valget med henblik på at sikre afviklingen af dette,

X. der endvidere er bekymret over, at tilstedeværelsen af væbnede sikkerhedsstyrker uden for valgstederne, spredningen af håndskydevåben og lette våben samt bevæbning af borgerne i en række AVS-lande øger risikoen for intimidering, chikane og udbrud af vold under valgene, hvilket gør det vanskeligt for mange borgere at afgive deres stemme,

Y. der henviser til, at kvinders deltagelse i beslutningstagningen som parter i den demokratiske proces i forbindelse med AVS-EU-samarbejdet er utilfredsstillende, hvilket gør det nødvendigt at træffe særlige foranstaltninger for at rette op på denne ubalance,

Z. der er klar over, at AVS- og EU-lande som Rwanda, Sverige, Sydafrika, Uganda og andre, som har opnået en repræsentation af kvinder på 30 % i de nationale parlamenter, har sikret dette ved at institutionalisere forskellige former for positiv særbehandling til fordel for kvinder,

AA. der er overbevist om, at der er et meget stort behov for at institutionalisere undervisning i medborgerkundskab, uddannelse og oplysning for kandidater, vælgere og valgpersonale,

AB. der henviser til, at der er behov for, at de nationale regeringer indfører offentlig finansiering af politiske partier for at undgå, at disse bliver afhængige af ekstern indflydelse, og forhindre dannelsen af partier, der er afhængige af eksterne kilder, som kan gøre deres indflydelse gældende til fordel for særlige interesser i sådanne lande og anspore til korruption,

AC. der anerkender, at opbygning af og støtte til institutionelle rammer med henblik på at fremme demokrati, god regeringsførelse, fred og sikkerhed, ansvarlighed og menneskerettigheder er nøglen til at fremme frie og lige valg samt valghandlingen,

AD. der bemærker, at oppositionspartierne i en række AVS-lande på forskellig vis er forhindret i frit at hverve medlemmer og udøve deres rettigheder i form af forenings-, forsamlings- og ytringsfrihed,

Demokratiske principper og praksis

1. opfordrer alle lande til at anerkende betydningen af frie, hemmelige og almindelige valg som en af forudsætningerne for sikringen af demokratiet og forstå, at frie og lige valg og lovlige nationale institutioner er en forudsætning for demokrati;

2. bekræfter, at der findes universelle demokratiske principper og standarder i internationale og regionale retlige instrumenter, der bør udgøre et vejledende princip for landene, som disse skal følge under oprettelsen af demokratiske institutioner og rammer;

3. opfordrer indtrængende siddende regeringer til at sikre loyal konkurrence mellem politiske partier og grupper, så valgene kan opfylde internationale standarder; understreger behovet for at undgå sene ændringer af valgsystemet såsom ændringer af valghandlingen eller fjernelse af vælgere fra valglisten;

4. opfordrer landene til at anvende et politisk system — uanset om det er flertalsvalg i enkeltmandskredse, forholdstalsvalg eller en blanding — som afspejler deres historiske og kulturelle miljø, og som efterlever de grundlæggende principper om deltagelse af alle borgere i demokratisk regeringsførelse;

5. opfordrer landene til at anvende en valgstyringsstruktur, som er baseret på en uafhængig model, der harmonerer med det pågældende lands historiske og kulturelle udvikling og sikrer frie og lige valg; understreger, at valgstyringsorganerne skal være fri for indblanding fra regeringens side og anvende uafhængige og neutrale tjenestemænd;

6. understreger, at foranstaltninger dels til at forhindre svig i forbindelse med udøvelsen af stemmeretten samt valgsvindel, dels til med en rimelig grad af administrativ indsats at tilrettelægge den enkleste, klareste og mest ligefremme procedure, som sikrer, at alle stemmeberettigede optages på valglisten, er af afgørende betydning for valgforberedelsesprocessen;

7. understreger, at dels foranstaltninger til at sikre, at vælgerne ikke møder hindringer eller undertrykkelse, når de skal afgive deres stemme, dels krav om at sikre, at der ikke på nogen måde manipuleres med optællingen, og at metoderne til bestemmelse af resultatet er gennemsigtige og offentligt tilgængelige i alle faser, er af afgørende betydning for valghandlingen;

8. understreger, at foranstaltninger, som træffes af de offentlige myndigheder eller af tredjeparter i et bevidst forsøg på at påvirke forberedelsen og gennemførelsen eller forfalske valgresultatet, bør gøres til genstand for fyldestgørende strafferetlige sanktioner;

9. opfordrer indtrængende alle lande til yderligere at styrke kvinders rolle på den politiske scene som vælgere og som kandidater gennem frivillige eller forfatningsmæssige kønskvoter og incitamenter for kvinder til at blive kandidater;

10. opfordrer indtrængende regeringerne til at etablere et retssystem, der tillader uafhængige, frie og afbalancerede medier ved at sikre, at staten ikke har en monopolistisk eller dominerende stilling og ved at fremme udviklingen af alsidige private medier, der ikke er domineret af en gruppe eller en person;

11. opfordrer de politiske myndigheder til at udsende objektiv information om valget, f.eks. om registreringsproceduren, valgsystemet, valgstedernes åbningstider og de opstillede partier eller kandidater via massemedierne, navnlig tv og frem for alt radio, da selv folk, der ikke kan læse og skrive, og befolkningen i fjerntliggende områder, kan nås via radio; mener, at det også er vigtigt, at denne information udsendes på lokale og regionale sprog;

12. opfordrer alle regeringer til at anerkende internationale menneskerettighedsnormer, navnlig hvad angår ytrings- og forsamlingsfrihed og fremme af oppositionens ret til at deltage fuldt ud i valghandlingen;

13. opfordrer indtrængende alle lande til at sikre ligebehandling og politisk lighed blandt borgerne (særligt de grupper, som traditionelt set er marginaliseret eller minoriteter) og sørge for en alsidig valgrelateret oplysningsvirksomhed, som henvender sig til alle borgere;

14. opfordrer indtrængende alle lande til at indføre retlige mekanismer med henblik på at sikre oppositionens faktiske deltagelse og give den frihed til at formulere og agitere for en alternativ politik med henblik på at fremme politisk konkurrence;

Demokrati og god regeringsførelse

15. opfordrer indtrængende AVS- og EU-landene til at indføre nationale politikker med udgangspunkt i respekten for demokratiske værdier, principper og normer samt menneskerettighederne med det formål at opbygge retsstaten, sikre gennemsigtighed i valghandlingerne, styrke den juridiske bistand og sikkerhedstjenesternes effektivitet og bekæmpe diskrimineringsstrategier, der medfører udelukkelse, samt voldhandlinger i forbindelse med valgene;

16. opfordrer AVS- og EU-landene til at integrere ligestillingsaspektet i de nationale politikker gennem indførelse af lovbestemmelser, der grundfæster positiv særbehandling (kønskvoter) til fordel for kvinder, og sikre, at sådanne positive foranstaltninger resulterer i en repræsentation af kvinder på mindst 30 % i beslutningsprocessen;

17. opfordrer landene til at sikre, at lovgivningen omkring politiske partier omfatter spørgsmålet om lige optagelse af kvinder på partiernes valglister og fremme af internt demokrati i partierne ved at fastlægge klare krav og sikre, at kvinder med begrænsede materielle ressourcer modtager en særlig støtte til deres valgkampagner, således at de kan konkurrere på lige vilkår med generelt gunstigere stillede mandlige modkandidater;

18. opfordrer landene til at oprette et forfatningsmæssigt uafhængigt valgorgan, der ikke er underlagt nogen myndigheds retningslinjer eller kontrol, som bl.a. er ansvarligt for tilrettelæggelse, afholdelse og overvågning af valg, afgrænsning af valgkredse, udarbejdelse, føring, opbevaring, revision og opdatering af valglister, høring og behandling af valgklager, der opstår inden og under valghandlingen, samt udarbejdelse og gennemførelse af oplysningsprogrammer om valg med vælgerkorpset som målgruppe;

19. opfordrer AVS-landene til at indføre strenge sanktioner over for misbrug af kampagnemidler, illoyal anvendelse af valgløfter og gaver med det formål i væsentlig grad at påvirke valget, stemmekøb, trusler om vold mod vælgere, der agter at stemme på en modkandidat, samt valgsvindel;

20. opfordrer AVS-landene til at fastlægge nationale rammer for finansiering af alle politiske partier med udgangspunkt i den forholdsmæssige partirepræsentation i det nationale parlament, som det praktiseres i Sydafrika, Namibia og Seychellerne, og tilråder AVS-landene at forbyde ekstern finansiering af politiske partier;

Valgcyklussens betydning

21. understreger, at et valg ikke kan være en succes uden tilstrækkelig hensyntagen til alle tre faser af valgprocessen — perioden forud for afholdelsen af valget, valgperioden og perioden efter valget — idet hvert trin i sig selv er afgørende og skal anerkendes som værende afgørende;

22. opfordrer indtrængende alle lande til at deltage i den fulde forberedelse af valg gennem et valgstyringsorgan, som fremmer ytringsfriheden samt partiernes frihed til at mobilisere og rekruttere medlemmer;

23. opfordrer til, at vælgerne registreres på en gennemsigtig måde, hvor alle borgere er omfattet, og sikrer en mere omfattende oplysning af vælgerne; opfordrer til, at stemmelisten er klar til tiden, så alle borgere er klar over, at de er registreret, og således at der er tilstrækkelig tid til at gøre indsigelse inden stemmeafgivningen;

24. opfordrer valgstyringsorganerne til at gøre alt, hvad de kan, for at sikre en loyal og sikker valghandling med fuld adgang til valgstederne og gennemsigtig optælling og registrering af resultaterne;

25. opfordrer indtrængende kandidaterne og partierne til at gøre deres yderste for at forhindre vold og trusler under valget;

26. understreger behovet for, at valgobservatørerne følger adfærdskodeksen for internationale valgobservatører (undertegnet i FN i oktober 2005) og for, at deres anbefalinger i høj grad følges af de lande, som opfordrer til observation;

27. opfordrer alle lande til at indføre regler, der gør valghandlingen så gennemsigtig som mulig, og fremme og støtte deltagelse af neutrale indenlandske observatører fra civilsamfundsorganisationerne, der blåstemples ved en godkendelsesprocedure, har adgang til valgstederne, er til stede under valghandlingen, fra valgstederne åbner, til den sidste stemme er optalt, og som giver en vurdering af valghandlingen, i hvilken forbindelse de skal afgive et løfte om streng politisk neutralitet;

28. opfordrer AVS-landene til også at tillade godkendte partirepræsentanter fri adgang til valgstederne fra det øjeblik, disse åbner, til de lukker, og under optællingen af stemmer, idet det kræves af sådanne repræsentanter, at de optræder med den højeste grad af upartiskhed, og at de ikke agiterer på deres partis vegne; støtter det synspunkt, at kritisk observation ved de politiske kræfter i væsentlig grad nedsætter risikoen for misbrug og svindel;

29. understreger behovet for at udpege valgobservatører fra Den Blandede Parlamentariske Forsamling med ligelig AVS- og EU-repræsentation og at udsende dem til alle de AVS-lande, hvor EU støtter demokratiseringsprocessen, og fremhæver vigtigheden af at sprede disse valgobservationsdelegationer på forskellige byer og regioner for at opnå så detaljeret et billede som muligt af, hvad der sker;

30. finder det absolut nødvendigt, at valgobservatørerne briefes om det pågældende land og om den politiske og sociale situation, og at de rejser i god tid, så de er i stand til at få et førstehåndskendskab til landet og lære det område at kende, som de har ansvaret for, og først forlade landet, når valgresultatet er til at forudse, idet det først da er muligt at afgive en pålidelig vurdering;

31. opfordrer indtrængende til, at der i al national valglovgivning gives mulighed for, at afhjælpning og klager over valg behandles gennem effektive mekanismer i et uafhængigt retssystem, og til at anerkende betydningen af perioden efter valget;

32. opfordrer til, at der efter valget ydes støtte til en regering, som udspringer af et lovligt valg, der opfylder internationale og regionale normer, og til, at der lægges en stram linje over for regeringer, som ikke udspringer af frie og lige valg;

33. opfordrer det internationale donorsamfund og navnlig Europa-Kommissionen til efter valget at yde støtte med henblik på at styrke de nyvalgte demokratiske institutioner, civilsamfundsorganisationerne og navnlig de ikke-statslige aktører (ISA'er) med det sigte at overvåge gennemførelsen af demokrati i landet;

Fred og sikkerhed

34. opfordrer AVS- og EU-landene til at sikre, at nedrustning, demobilisering og reintegration af tidligere soldater og militser prioriteres højt i alle programmer vedrørende postkonfliktgenopbygning for at sikre, at perioden frem til demokratiske reformer med henblik på afholdelse af valg er sikker og fri for vold;

35. opfordrer landene, herunder navnlig AVS- og EU-landene, til at støtte og styrke gennemførelsen og overvågningen af Nairobi-protokollen om håndskydevåben og lette våben med henblik på at sikre, at de ikke bliver til våben, der anvendes til at skræmme modstandere og vælgere i valgperioden;

36. opfordrer indtrængende AVS- og EU-landene til at udarbejde mekanismer for at sikre, at lande, der er på vej ud af en konflikt, såsom Den Demokratiske Republik Congo, Rwanda, Sierra Leone og Liberia, støttes gennem indsættelse af fredsbevarende styrker i tiden op til og efter valget for at befæste freden og sikkerheden, mens de demokratiske reformer gennemføres i sådanne lande;

AVS-EU-partnerskabet

37. opfordrer EU til at oprette et knudepunkt, hvorfra støtten til demokratisering og valgbistand/-observation koordineres; opfordrer indtrængende EU til at tale med én stemme vedrørende demokratiske og valgrelaterede spørgsmål;

38. anbefaler, at alle tre EU-institutioner har fælles definerede og supplerende roller inden for demokrati og valgbistand/-observation, som kan maksimere EU's effektivitet og kapacitet;

39. anerkender demokratiets betydning for forebyggelse af voldelige konflikter og for sikring af en vellykket langsigtet økonomisk udvikling;

40. anerkender det arbejde, som Europa-Kommissionen har udført i valgobservationsproceduren, og understreger den vigtige rolle, som Europa-Parlamentets medlemmer spiller i forbindelse med EU's valgobservationsdelegationer, og udtrykker vilje til at fortsætte det gode samarbejde, som allerede er etableret;

41. understreger betydningen af en klar sammenhæng i EU's politik vedrørende valgprocedurer med kontinuitet og harmonisering af valgobservation og -bistand med henblik på at sikre overholdelse af valgcyklussen;

42. opfordrer EU's medlemsstater og AVS-landene til at arbejde sammen og øge samarbejdet inden for demokratisk udvikling og valgprocedurer; anbefaler flere fælles missioner mellem AVS og EU, navnlig inden for demokratisering;

43. opfordrer EU- og AVS-landene til at støtte samarbejdet med andre internationale organisationer, ikke-statslige aktører, ngo'er, civilsamfundet, de lokale myndigheder og græsrodsbevægelser med henblik på at forbedre eller øge støtten til demokratisk regeringsførelse;

44. opfordrer landene til at deltage i kapacitetsopbygning og uddannelse for valg- og parlamentsadministratorer samt støtte og styrke de politiske partier;

45. opfordrer til, at lige adgang til afstemningen samt civile/politiske rettigheder for ugunstigt stillede og marginaliserede grupper såsom handicappede, etniske og andre politiske mindretal og fordrevne respekteres og garanteres;

Civilsamfundets rolle

46. anbefaler initiativer til uddannelse på højt plan rettet mod civilsamfundet, de nationale parlamenter, det panafrikanske parlament (PAP) og de administrative valgmedarbejdere, som skal gennemføres i god tid og løbende — ikke kun op til valget;

47. opfordrer indtrængende landene til at støtte en bæredygtig tilgang for at forbedre den nationale kapacitet med hensyn til at styre valghandlingen og befæste demokratiseringen;

48. opfordrer indtrængende landene til at overvåge valghandlingen, når betingelserne er til stede for at afholde demokratiske valg, og de relevante lande anmoder om en sådan observation med henblik på at sikre frie og lige valg, og fremme valgbistandsinitiativer gennem bedre planlægning og gennemførelse af aktiviteter;

49. pålægger sine formænd at sende denne beslutning til AVS-EU-Ministerrådet, Den Afrikanske Unions Kommission, det panafrikanske parlament og de nationale og regionale parlamenter, Europa-Kommissionen, Rådets formandskab og Den Afrikanske Union.

[1] Vedtaget af Den Blandede Parlamentariske Forsamling AVS-EU den 22. november 2007 i Kigali (Rwanda).

[2] EFT L 317 af 15.12.2000, s. 3.

[3] EUT L 287 af 28.10.2005, s. 4.

[4] EUT C 131E af 5.6.2003, s. 147.

[5] EFT C 343 af 5.12.2001, s. 270.

[6] EUT C 103E af 29.4.2004, s. 550.

[7] EUT C 293E af 2.12.2006, s. 316.

--------------------------------------------------